Diari Oficial de la Generalitat Valenciana


Sumari del DOGV 3705, del 09-03-2000 (2000/1623)

ACORD d'1 d'octubre de 1999, de la Comissió Territorial d'Urbanisme de València, relatiu a l'homologació i pla parcial de modificació de la zona denominada Santa Maria de Bonaire d'Alzira.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3705

Data del DOGV
:   09-03-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1623


Data del document
:   01-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alzira
    * pla d'urbanisme

ACORD d'1 d'octubre de 1999, de la Comissió Territorial d'Urbanisme de València, relatiu a l'homologació i pla parcial de modificació de la zona denominada Santa Maria de Bonaire d'Alzira. [2000/Q1623]
  
Vist l'expedient remés per l'Ajuntament d'Alzira, referit a l'homologació i pla parcial de modificació de la zona denominada Santa Maria de Bonaire, i de conformitat amb els següents,
  
Antecedents de fet
  
1. El projecte es sotmeté a informació pública per mitjà del procediment simplificat regulat en l'article 48 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara en avant, LRAU). Després del pertinent període d'exposició pública, en el qual no es presentaren al·legacions, s'aprovà provisionalment pel Ple de l'Ajuntament en sessió del dia 23 de febrer de 1999.
  
2. L'expedient conté modificació puntual del Pla General d'Ordenació Urbana, homologació, pla parcial de modificació, estudi d'impacte ambiental, programa i projecte d'urbanització. Alhora, la modificació puntual del Pla General d'Ordenació Urbana conté memòria justificativa, ordenances i plans d'ordenació; l'homologació consta de memòria justificativa i plans d'ordenació. Per la seua part, el pla parcial consta de memòria informativa i justificativa, ordenances, plans d'informació i plans d'ordenació.
  
3. L'objecte de l'actuació és la creació de sòl residencial de baixa densitat, destinat exclusivament a habitatge unifamiliar, aïllada i en filera, per a la qual es classifica com a sòl urbanitzable, d'ús residencial de baixa densitat, una zona classificada en les normes subsidiàries vigents com a sòl no urbanitzable comú, es delimita com a sector únic i unitat d'execució única, es desenvolupa l'ordenació estructural i la detallada, es programa la seua urbanització com a actuació integrada, i es concreta en un projecte d'urbanització.
  
Es tracta d'una actuació de 43.920 metres quadrats, amb una densitat de 17 habitatges/ha, fet que suposa un màxim de 75 habitatges. Situada en la corona de sòl que constitueix la vora est de la ciutat, entre el sòl urbà consolidat i el vial de vora prevista com a xarxa primària en la revisió del Pla General d'Ordenació Urbana. Es troba entre dues àrees de sòl urbà residencial de baixa densitat i limítrof amb la zona verda dels sistemes generals de la Muntanyeta de Sant Salvador.
  
La proposta concorda amb la presentada en la fase de concert de la revisió del Pla General d'Ordenació Urbana, el model territorial del qual s'informà favorablement en la Comissió Informativa de 27 de febrer de 1996.
  
a) Modificacions del Pla General vigent:
  
- Classificació del sòl: es classifica com a sòl urbanitzable la zona d'actuació, que prèviament era sòl no urbanitzable comú.
  
- Zonificació: es qualifica d'ús residencial de baixa densitat, i era prèviament ús agrícola.
  
- Delimitació del sector: el sector es delimita per dues vies de la xarxa primària (RVP-1 i RVP-2), pel sistema general d'espais lliures de la Muntanyeta de Sant Salvador, i al nord amb una zona de sòl urbà residencial de baixa densitat, les parcel·les del qual es regularitzen.
  
b) Ordenació estructural:
  
- Xarxa primària: es qualifiquen com a tal els dos vials RVP-1 i RVP-2, i els elements de connexió dels serveis d'infraestructures amb les xarxes generals municipals: evacuació d'aigües residuals, proveïment d'aigua, energia elèctrica i telefonia.
  
- Condicions de connexió: s'indiquen en el document les condicions de connexió respecte a les xarxes principals d'infraestructura de l'entorn, tractant-se, en general, d'extensions de les xarxes existents en el sòl urbà ja urbanitzat, mencionant especialment les obres de soterrament de la telefonia.
  
- Àrea de repartiment i aprofitament tipus: el sector constitueix una única àrea de repartiment, l'aprofitament tipus del qual és de 0,293 m²/m².
  
c) Ordenació detallada:
  
En l'ordenació de la zona es distingeixen dues tipologies: unifamiliar aïllada i en filera. La part central l'ocupen les reserves dotacionals.
  
El compliment de les determinacions legals, i les característiques principals de l'ordenació detallada es justifica en els documents corresponents.
  
- Quadre resum de superfícies:
  
Parcel·les residencials 18.935 m²s
  
Zona verda 6.187 m²s
  
Serveis IPS 2.302 m²s
  
Vials 16.496 m²s
  
Superfície total 43.920 m²s
  
Edificabilitat total 12.904 m²t
  
4. Alzira disposa d'un Pla General aprovat definitivament per la Comissió Territorial d'Urbanisme en data 25 de novembre de 1985.
  
5. El subsecretari d'Urbanisme i Ordenació Territorial emeté informe previ favorable en data 14 de maig de 1998.
  
6. La Direcció General de Desenvolupament Sostenible de la Conselleria de Medi Ambient emeté declaració d'impacte ambiental favorable en data 28 de juny de 1999.
  
7. La Comissió Informativa de la Comissió Territorial d'Urbanisme de València, en la sessió del 24 de setembre de 1999 emeté informe relatiu al projecte que ens ocupa, i compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. La tramitació ha sigut correcta, conformement amb el que estableix l'article 52, en relació amb la disposició transitòria primera, apartat 2, de la LRAU, i en el punt III de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
2. La documentació està completa, a l'efecte del compliment del que preceptuen els articles 27 i 28 de la LRAU i en la instrucció d'homologació.
  
3. Les determinacions contingudes en l'homologació s'ajusten al que estableix el punt II.9 de la instrucció d'homologació i es consideren correctes des del punt de vista de les exigències de la política urbanística i territorial de la Generalitat, tal com es recull en l'article 40 de la LRAU.
  
4. No resulta aplicable el Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, ja que l'expedient fou sotmés a informació pública amb anterioritat a l'entrada en vigor de l'esmentat reglament, conforme al que estableix la disposició transitòria primera.
  
5. El pla parcial no conté la reserva de sòl amb destí escolar exigida en la disposició transitòria vuitena de la LRAU, ni tampoc consta informe de la Conselleria d'Educació per a exonerar o minorar el compliment de l'esmentada reserva.
  
6. Respecte a la resolució de l'expedient, hem de diferenciar l'homologació del pla parcial. L'homologació no té deficiències, per la qual cosa pot aprovar-se definitivament amb independència del pla parcial. No obstant això, el pla parcial té una deficiència d'ordenació detallada que n'impedeix l'aprovació, com és la falta de reserva escolar. Tenint en compte, a més a més, que una vegada aprovada l'homologació, l'ajuntament és competent per a aprovar l'ordenació detallada continguda en el pla parcial, la solució serà tornar l'expedient a l'ajuntament per tal que es repare la deficiència indicada i procedisca a la resolució definitiva.
  
7. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a emetre dictamen resolutori sobre l'aprovació definitiva de les homologacions de municipis de menys de 50.000 habitants, de conformitat amb el que disposa la disposició transitòria primera, punt 3, i l'article 54.2.b de la LRAU, en relació amb l'article 10.a, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
D'acord amb tot el que s'ha exposat, la Comissió Territorial d'Urbanisme, en la sessió de l'1 d'octubre de 1999, acorda:
  
Primer
  
Aprovar definitivament l'homologació del sector Santa Maria de Bonaire, del municipi d'Alzira.
  
Segon
  
Tornar l'expedient del pla parcial del sector Santa Maria de Bonaire a l'Ajuntament d'Alzira perquè, una vegada resolta la deficiència de la falta de reserva escolar, en procedisca a la resolució definitiva.
  
Contra aquesta resolució, que no posa fi a la via administrativa, es podrà interposar recurs d'alçada davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data d'haver rebut aquesta notificació.
  
Tot això, sense perjudici que puga exercitar qualsevol altre recurs que estime oportú.
  
València, 1 d'octubre de 1999.- El secretari de la Comissió Territorial d'Urbanisme: José Manuel Palau Navarro.